Euroopan parlamentin päätöslauselma Libanonin tilanteesta



Virallinen lehti nro 320 E , 15/12/2005 s. 0257 - 0259



P6_TA(2005)0076 Libanonin tilanne Euroopan parlamentin päätöslauselma Libanonin tilanteesta Euroopan parlamentti, joka - ottaa huomioon 16. tammikuuta 2003 antamansa päätöslauselman assosiaatiosopimuksen tekemisestä Libanonin tasavallan kanssa [1], - ottaa huomioon Euro—Välimeri-kumppanuudesta aiemmin antamansa päätöslauselmat ja erityisesti 23. helmikuuta 2005 antamansa päätöslauselman [2], - ottaa huomioon Yhdistyneiden Kansakuntien turvallisuusneuvoston 2. syyskuuta 2004 antaman päätöslauselman 1559, - ottaa huomioon Yhdistyneiden Kansakuntien turvallisuusneuvoston puheenjohtajan 15. helmikuuta 2005 antaman julkilausuman, - ottaa huomioon Eurooppa-neuvoston 21. helmikuuta 2005 esittämät päätelmät Lähi-idän rauhanprosessissa, - ottaa huomioon 20. marraskuuta 2003 antamansa päätöslauselman laajemmasta Euroopasta ja naapuruudesta: uusi kehys suhteille EU:n itäisiin ja eteläisiin naapureihin [3], - ottaa huomioon 12. helmikuuta 2004 antamansa päätöslauselman Välimeren alueen kumppanimaiden kanssa toteutettavien ihmisoikeuksiin ja demokratiakehitykseen liittyvien EU:n toimien lujittamisesta [4], - ottaa huomioon työjärjestyksen 103 artiklan 4 kohdan, A. on syvästi järkyttynyt Beirutissa 14. helmikuuta 2005 tapahtuneesta attentaatista, jossa sai surmansa Libanonin entinen pääministeri Rafik Hariri ja muita viattomia siviilejä, B. toteaa, että Rafik Hariri oli yksi vaikutusvaltaisimmista ja eniten Libanonin rauhanprosessille omistautuneista politiikoista ja kannatti voimakkaasti ulkomaisten joukkojen vetämistä maastaan, C. toteaa, että Libanonilla on vahvat historialliset, kulttuuriset ja taloudelliset siteet Eurooppaan ja että se on Euroopan unionin tärkeä kumppani Lähi-idässä ja osallistuu Euroopan naapuruuspolitiikkaan, ja katsoo, että tämä tragedia on loukkaus sekä Libanonin että Euroopan unionin arvossa pitämiä demokraattisia periaatteita kohtaan, D. pitää rohkaisevana viime päivien rauhanomaisten ja demokraattisten mielenosoitusten laajuutta ja katsoo niiden olevan osoitus vahvasta kansallisesta yhtenäisyydestä maan eri poliittisten ja uskonnollisten suuntausten välillä, E. panee tyytyväisenä merkille, että YK:n pääsihteeri Kofi Annan on päättänyt lähettää kiireesti paikalle selvitysryhmän, jonka on määrä tutkia Libanonin entisen pääministerin Rafik Haririn kuolemaan johtaneita "olosuhteita ja syitä sekä sen seurauksia", F. panee merkille, että Libanonin pääministeri Omar Karami erosi tehtävästään 28. helmikuuta 2005, kun parlamentti käsitteli opposition tukemaa epäluottamuslausetta hallitusta vastaan ja vastauksena Syyrian joukkojen vetäytymistä kannattavan opposition mielenosoitusten tuomiin julkisiin paineisiin, G. ottaa huomioon, että Libanonissa on määrä järjestää parlamenttivaalit toukokuussa 2005, ja panee merkille Libanonin kansan tahdon päättää poliittisesta tulevaisuudestaan, H. panee merkille Syyrian ja Libanonin presidenttien päätöksen ilmoittaa Syyrian joukkojen vetäytymisestä Bekaan laakson itäosaan ennen maaliskuun loppua, vaikka kansainvälinen yhteisö vaati kaikkien joukkojen täydellistä ja nopeaa perääntymistä Libanonista, I. ottaa huomioon, että Israelin hallituksen ja palestiinalaishallinnon välisten keskustelujen aloittaminen uudelleen on tehnyt entistäkin tarkeämmäksi Syyrian ja Libanonin osallistumisen prosessiin, jossa pyritään saavuttamaan kattava ja pysyvä ratkaisu Lähi-idän konfliktiin, J. korostaa, että lähiaikoina tapahtuva assosiaatiosopimuksen allekirjoittaminen Euroopan unionin kanssa velvoittaa Syyriaa poliittiseen vuoropuheluun, joka perustuu demokratian, ihmisoikeuksien ja oikeusvaltion tukemiseen sekä kansainvälisen oikeuden noudattamiseen, K. korostaa tarvetta estää Libanonia ajautumasta uusiin epävakaisuuksiin sekä tukea ja vahvistaa hauraita demokraattisia instituutioita ja jatkaa jälleenrakennusprosessia, L. korostaa sitä roolia, joka täysin demokraattisella ja suvereenilla Libanonilla voi olla Euro—Välimerikumppanuuden kehittämisessä ja Euroopan naapuruuspolitiikassa; 1. tuomitsee jyrkästi Beirutissa 14. helmikuuta 2005 tapahtuneen pommiattentaatin, joka aiheutti Libanonin entisen pääministerin Rafik Haririn ja muiden viattomien siviilien kuoleman, on kauhistunut ja järkyttynyt tästä raakalaismaisesta teosta ja esittää vilpittömän osanottonsa Haririn ja muiden uhrien perheille; 2. toivoo YK:n turvallisuusneuvoston puheenjohtajan 15. helmikuuta 2005 antaman julkilausuman tapaan, että attentaatin syyt, olosuhteet ja seuraukset selvitetään perinpohjaisesti; odottaa Libanonin viranomaisten jatkavan yhteistyötä YK:n selvitysryhmän kanssa; 3. toivoo, ettei tämä rikos vaaranna Libanonin vaaleja, ja korostaa, että on tärkeää järjestää maassa vapaat, demokraattiset ja avoimet parlamenttivaalit; toistaa pyyntönsä unionin tarkkailijavaltuuskunnan lähettämisestä Libanonin parlamenttivaaleihin ja pyytää komissiota ryhtymään asiassa kaikkiin tarvittaviin toimiin; 4. pyytää komissiota aloittamaan välittömän yhteistyön tukemalla kansalaisyhteiskuntaa ja riippumattomia kansalaisjärjestöjä Meda-ohjelman sekä demokratiaa ja ihmisoikeuksia koskevan eurooppalaisen aloitteen kautta; 5. kehottaa komissiota saattamaan valmiiksi Libanonia koskevan toimintaohjelman, jossa käsitellään kaikkia kysymyksiä, jotka koskevat maan poliittista vakautta, demokraattisten instituutioiden lujittamista ja jälleenrakennusprosessin nopeuttamista; 6. pitää Lähi-idän alueella viime viikkoina tapahtunutta myönteistä kehitystä ja etenkin Israelin ja Palestiinan välisten neuvottelujen uudelleen käynnistämistä erittäin tervetulleena ja vaatii, ettei Syyria suvaitsisi mitään terrorismin muotoja eikä tukisi Hizbollahin toimintaa ja muita aseellisia ryhmiä; 7. toteaa, että Hizbollah-järjestön terroristitoiminnasta on olemassa selvää näyttöä ja neuvoston on siten ryhdyttävä kaikkiin tarvittaviin toimiin sen estämiseksi; 8. pitää siksi tärkeänä, että Syyria ja Israel aloittavat uudelleen välittömän vuoropuhelun rauhan, turvallisuuden, suvereeniuden ja yhtenäisyyden takaamiseksi kyseisissä maissa YK:n turvallisuusneuvoston päätöslauselmia noudattaen; 9. kehottaa Syyriaa toimimaan varauksetta yhteistyössä Euroopan unionin kanssa Euroopan naapuruuspolitiikan yhteydessä alueen rauhan ja vakauden takaamiseksi; muistuttaa, että on erittäin tärkeää panna täytäntöön päätöslauselma 1559, jossa toistetaan kansainvälisen yhteisön sitoutuminen Libanonin alueelliseen koskemattomuuteen, suvereeniuteen ja itsenäisyyteen; vaatii Syyriaa välttämään puuttumista Libanonin sisäisiin asioihin; panee merkille päätöksen Syyrian joukkojen vetäytymisestä ennen maaliskuun loppua mutta vaatii vetämään kaikki Syyrian joukot ja tiedusteluyksiköt Libanonista YK:n turvallisuusneuvoston päätöslauselmien mukaisesti; toteaa, että Syyrian kanssa voidaan tehdä assosiaatiosopimus sekä kehittää edelleen Syyriaa koskevaa Euroopan naapuruuspolitiikkaa ainoastaan, jos Syyria antaa tästä yksiselitteisen lupauksen; 10. kehottaa puhemiestä välittämään tämän päätöslauselman neuvostolle ja komissiolle sekä Libanonin hallitukselle ja parlamentille. [1] EUVL C 38 E, 12.2.2004, s. 307. [2] Hyväksytyt tekstit, P6_TA(2005)0046. [3] EUVL C 87 E, 7.4.2004, s. 506. [4] EUVL C 97 E, 22.4.2004, s. 656. --------------------------------------------------